कुमार तुहिन

श्री कुमार तुहिन (जन्म  ८ जून १९६७)  एक  भारतीय राजनयिक हैं जो भारतीय विदेश सेवा  में १९९१  बैच से हैं ।  वे अभी  नीदरलैंड्स  में  भारत के राजदूत  के रूप में  नवम्बर २०२४  से कार्यरत हैं।  इसके पहले  वे  भारतीय सांस्कृतिक सम्बन्ध परिषद्  के  महानिदेशक  के  रूप में  तीन वर्षों तक २०२१ से २०२४ तक कार्य कर चुके हैं। उसके पहले वे  हंगरी  में भारत के  राजदूत  के पद पर  १८ नवंबर २०१८ से  नवम्बर  २०२१  तक पदस्थापित थे।    इसके पहले  वे  नामीबिया  में  भारत के  उच्चायुक्त  के पद  पर  थे ।     भारतीय  विदेश  सेवा  में  आने  के पहले   श्री  तुहिन  भारतीय रेलवे  की   यांत्रिकी  इंजीनियरिंग  सेवा में  कुछ वर्षों  तक  कार्य  कर चुके  हैं ।   
 

## शिक्षा

श्री तुहिन  की   प्रारंभिक  शिक्षा   बिहार के छपरा  शहर  में  ब्रज किशोर  किंडर  गार्टन  विद्यालय  में   १९७६ -१९७७ में हुई ।    यह   विद्यालंय    प्रख्यात    अधिवक्ता   एवं  गांधीवादी श्री   बृजकिशोर प्रसाद  के  नाम  से  है ।    उन्होंने   तथोपरांत   नेतरहाट  आवासीय  विद्यालय  में अपनी  शिक्षा   जारी  रखी ।  यह  विद्यालय  आज   भारत   के  झारखण्ड  राज्य  में  है   पर  उस समय   यह  विद्यालय   बिहार  राज्य  में  ही  था  और  राज्य   के  सबसे  अच्छे   विद्यालयों में  गिना  जाता  था ।    १९८३  में  बिहार  राज्य  के   १०वीं   कक्षा  की   परीक्षा   में  श्री  तुहिन  ने   सारे   राज्य  में   प्रथम  स्थान   प्राप्त   किया।     यह   परीक्षा   बिहार विद्यालय  परीक्षा  समिति   के   द्वारा   आयोजित   की  जाती  है ।  १९८३ से लेकर   १९८५ तक  वे  रांची  के  सेंट  ज़ेवियर  कॉलेज में पढ़े।   तत्पश्चात  उन्होंने  भारतीय  प्रौद्योगिकी संस्थान   कानपुर  में  दाखिला  लिया।     वहां  से   श्री  तुहिन  ने   भारतीय  रेलवे  मैकेनिकल एवं  इलेक्ट्रिकल  इंजीनियरिंग  संस्थान  में  पढ़ाई  की  और  कुछ  वर्षों तक    भारतीय  रेलवे  की   मैकेनिकल  इंजीनियरिंग   कैडर   में  कार्य किया।   

 
## करियर

भारतीय  विदेश  सेवा  संस्थान  में   प्रशिक्षण   के   पर्यान्त  उन्हें  चीनी   भाषा   सीखने   के  लिए  कहा गया  और  इसी   कारण  उन्हें   हॉन्ग कॉन्ग  में   भारत  के  महावाणिज्य कौंसलावास    ( उस  समय  होंग कोंग   चीन  का  भाग   नहीं   था,   और  ब्रिटिश  भूमि  का  हिस्सा  था,  इसी  लिए  इस का  नाम  महावाणिज्य   कौंसलावास  नहीं   बल्कि  भारतीय  कमीशन  था ) में   नियुक्त   किया  गया।    वहां  रहते  हुए  श्री   तुहिन  ने    हॉन्ग कॉन्ग  चीनी  विश्वविद्यालय  से   चीनी   भाषा  में डिप्लोमा  प्राप्त किया।   उसके बाद  उन्होंने  भारतीय दूतावास, बीजिंग  में  १९९५   से  १९९९  तक  कार्य   किया। 

अपना  कार्य  बीजिंग  में ख़त्म  करने  के  बाद  श्री  तुहिन  जिनेवा  में  भारतीय  स्थायी  मिशन   में नियुक्त  हुए  जहाँ  पर  उन्होंने  १९९९  से  २००२  तक  संयुक्त  राष्ट्र  की  विशेष एजेंसियों  का  कार्य  मुख्य  रूप  में  देखा.   २००५ से २००९ तक   वे  हनोई  में भारतीय दूतावास   में  कार्य   करते रहे ,  जिसके  बाद   वे  सैन फ़्रांसिस्को में  भारतीय    महावाणिज्य कौंसलावास    में    उप  कॉन्सुल जनरल के  रूप में  २००९  से  २०१२  तक  कार्य रत  रहे ।  ऐसा ज्ञात   रहे   कि  सान  फ्रांसिस्को  के  महावाणिज्य कौंसलावास  का  कार्य क्षेत्र उस  समय  बहुत  विस्तृत  था ,   और  यहाँ  तक कि  संयुक्त राज्य अमेरिका   के  हवाई ,  अलास्का  एवं  न्यू मेक्सिको  जैसे  राज्य  भी  इसमें   शामिल  थे । 

## नामीबिया  में भारत के  उच्चायुक्त

श्री  कुमार तुहिन  को   २३ जून  २०१५  को  नामीबिया में भारत के उच्चायुक्त   के रूप में  नियुक्त किया गया   और  उनका  कार्यकाल   अक्टूबर २०१८  में   पूरा  हुआ।      अपनी  कार्यावधि   में   श्री तुहिन ने    [नामीबिया के विज्ञान एवं प्रौद्योगिकी विश्व विद्यालय](https://web.archive.org/web/20200418015056/https://www.nust.na/ )  में   भारत की  सहायता से  सूचना   प्रौद्योगिकी केंद्र   की   स्थापना   की   नींव  रखी।     भारत  के  राष्ट्रपति  की  २०१६  में  नामीबिया  यात्रा  के  दौरान  नामीबिया सार्वजनिक प्रशासन और प्रबंधन संस्थान, (NIPAM)  और भारतीय प्रबंधन संस्थान, अहमदाबाद के बीच   संपन्न   समझौता ज्ञापन के भारतीय पक्ष से हस्ताक्षर कर्ता  श्री तुहिन थे ।  सितम्बर  २०१८ में  भारतीय   लाल बहादुर शास्त्री राष्ट्रीय प्रशासन अकादमी  एवं    नामीबिया सार्वजनिक प्रशासन और प्रबंधन संस्थान के   बीच संपन्न समझौता ज्ञापन के भारतीय पक्ष से हस्ताक्षर कर्ता भी  श्री तुहिन ही थे ।   भारत   और नामीबिया के सम्बन्ध,  विशेषकर आर्थिक एवं वाणिज्य सम्बन्ध, उनके कार्य काल में विशेष कर दृढ हुए। 
 
## हंगरी में भारत के राजदूत

श्री तुहिन को २६ सितम्बर २०१८ को हंगरी में भारत के राजदूत के पद पर  नियुक्त    किया गया।  उन्होंने   यह इंगित किया है कि  आर्थिक संबंधों पर  कार्य   करना उनकी  एक  प्राथमिकता रहेगी।     हंगरी में उनके  कार्यकाल के दौरान, भारत और हंगरी के बीच राजनीतिक आदान-प्रदान मजबूत हुए, जिसमें विदेश मंत्री डॉ. एस. जयशंकर की 25 से 27 अगस्त 2019 तक हंगरी यात्रा (जो मंत्री जयशंकर की पदभार ग्रहण करने के बाद हंगरी की पहली यात्रा थी) ,  जल शक्ति मंत्री गजेंद्र सिंह शेखावत की 14 से 17 अक्टूबर 2019  तक हंगरी यात्रा  और हंगरी के विदेश मंत्री पीटर सिज्जार्टो की 14 से 17 जनवरी 2020 तक भारत यात्रा  शामिल हैं। साजोबाबोनी स्थित किसकेमिकल्स की मूल भारतीय कंपनी ने नवंबर 2020 में अपना निवेश 32 मिलियन यूरो बढ़ाने का निर्णय लिया।  हंगरी में छठा भारतीय फिल्म महोत्सव दिसंबर 2020-जनवरी 2021 के दौरान आयोजित किया गया था।  भारतीय पर्यटन कार्यालय ने 27 फरवरी से 1 मार्च 2020 तक उताज़ास ट्रैवल एक्सपो  में भाग लिया और कई भारतीय कंपनियों ने सिरहा बुडापेस्ट 2020  में भाग लिया। उनके योगदान को मान्यता देते हुए, बुडापेस्ट के इओट्वोस लोरैंड विश्वविद्यालय (ईएलटीई विश्वविद्यालय) के भारतीय अध्ययन विभाग ने 10 मई 2021 को तुहिन को "एमिकस फैकल्टैटिस" पुरस्कार से सम्मानित किया।  तुहिन ने नवंबर 2021 में हंगरी में अपना कार्यकाल पूरा किया और भारत के विदेश मंत्रालय के अधीन एक स्वायत्त संगठन, भारतीय सांस्कृतिक संबंध परिषद के महानिदेशक के रूप में कार्यभार संभालने के लिए भारत लौट आए।  

## बॉस्निया और हर्ज़ेगोविना में भारत के राजदूत

१४ मई  २०१९  को,  श्री  तुहिन   को  बॉस्निया और हर्ज़ेगोविना  में  भारत  के  राजदूत  के  रूप  में समवर्ती मान्यता    दी गयी ।    उन्होंने   अपने  क्रेडेंशियल     महामहिम  जेलज्को  कोमसीच ,  जो तब बॉस्निया और हर्ज़ेगोविना की   प्रेसीडेंसी  के अध्यक्ष  थे,  को प्रस्तुत किये ।

## हंगरी में  'ऑपरेशन गंगा '

24 फरवरी 2022 को यूक्रेन पर रूसी आक्रमण शुरू होने के तुरंत बाद, भारत सरकार ने यूक्रेन में फंसे भारतीय छात्रों को निकालने के लिए 'ऑपरेशन गंगा' शुरू किया। हंगरी में तुहिन के पूर्व अनुभव को देखते हुए, उन्हें हंगरी में  'ऑपरेशन गंगा' अभियान का नेतृत्व करने के लिए नियुक्त किया गया  और उन्होंने 25 फरवरी 2022 को बुडापेस्ट में कार्यभार संभाला। दो सप्ताह के भीतर, उन्होंने बुडापेस्ट हवाई अड्डे से संचालित 32 विशेष उड़ानों के माध्यम से यूक्रेन से 6000 से अधिक भारतीय छात्रों को निकालने के जटिल कार्य का सफलतापूर्वक संचालन  किया।  हंगरी और यूक्रेन के बीच छोटी सीमा को देखते हुए, शुरू में यह अनुमान लगाया गया था कि लगभग 800-900 भारतीय छात्र हंगरी की सीमा पार करेंगे, लेकिन यूक्रेन-रोमानिया और यूक्रेन-पोलैंड सीमाओं पर सीमा पार करने की कठिनाइयों के कारण, हंगरी की सीमा पार करने वाले छात्रों की संख्या कई गुना बढ़ गई और कुल 22500 छात्रों में से लगभग एक तिहाई को हंगरी में ऑपरेशन गंगा के माध्यम से निकाला गया।

## अन्य जानकारी

विदेश मंत्रालय (भारत) में  उन्होंने  विभिन्न पदों  पर  कार्य किया है,  और  २०१२  से २०१५ के बीच वे विकास साझेदारी प्रशासन  में संयुक्त सचिव के पद पर थे। इस दौरान उन्होने  भारत सरकार के  प्रशिक्षण कार्यक्रम, विशेष कर आईटेक (Indian Technical and Economic Cooperation ITEC)   जैसे महत्व पूर्ण   क्षमता निर्माण कार्यक्रम और  विश्व के कई क्षेत्रों में  सूचना प्रौद्योगिकी केंद्रों, वोकेशनल प्रशिक्षण केंद्रों और अन्य भारत सरकार के अनुदान से स्थापित होने वाली  परियोजनाओं  की ज़िम्मेदारी निभाई।

उन्होंने   संयुक्त राज्य अमेरिका के  राष्ट्रीय रक्षा विश्वविद्यालय   के निकट पूर्व दक्षिण एशिया रणनीतिक  अध्ययन केंद्र में  भी एक  नेतृत्व  कार्यक्रम  में  भाग लिया है  ।

वे  हिंदी, अंग्रेजी , फ्रेंच एवं  चाइनीज़  भाषाएँ  बोलते हैं ।

वे आज कल  भारत सरकार में     सचिव के  पद  के  समतुल्य  हैं । 

## प्रकाशन

श्री तुहिन  ने  रूटलेज, २०१६  से प्रकाशित  भारत के विकास  साझेदारी के  दृष्टिकोण   विषय की  पुस्तक में क्षमता  निर्माण  की  भूमिका से सम्बद्ध एक  लेख  को लिखा है। यह पुस्तक एवं  लेख दोनों  अंग्रेजी  भाषा में प्रकाशित हैं।

## सन्दर्भ

श्रेणी:राजदूत
श्रेणी:जीवित लोग
श्रेणी:हंगरी में भारत के राजदूत
श्रेणी:भारतीय राजनयिक
श्रेणी:बिहार के लोग